Man wat Amerikaners glo uit miljoene swendel in Sandton vas  James Aliyu tydens sy inhegtenisneming (Foto: SAPD) ŉ 28-jarige Nigeriese burger wat glo deel is van ŉ kubermisdaadgroep wat Amerikaners uit meer as R192 miljoen geswendel het, is vroeër die week in Sandton, Johannesburg, in hegtenis geneem. James Junior Aliyu is Woensdag by ŉ luukse woonstelblok deur lede van Interpol Suid-Afrika in hegtenis geneem. Volgens kol. Athlenda Mathe, polisiewoordvoerder, het lede van die Interpol Nasionale Misdaadburo in Pretoria met die hulp van lede van die Gautengse hoofwegpatrollie-eenheid net na 10:00 op die kompleks toegeslaan. Aliyu se inhegtenisneming volg op ŉ ondersoek waarby wetstoepassingsowerhede van Suid-Afrika en die VSA betrokke is. Hy het glo kriminele aktiwiteite vanuit Suid-Afrika bedryf en word daarvan beskuldig dat hy tientalle Amerikaanse burgers uit miljoene dollar geswendel het deur e-posse en SMS-boodskappe. Owerhede in die VSA het reeds om Aliyu se uitlewering aansoek gedoen. Die verdagte het op dieselfde dag van sy inhegtenisneming in die Randburg-landdroshof verskyn en die saak is tot 5 Julie uitgestel.